CELEX: C2005/205/50
Language: el
Date: 2005-08-20 00:00:00
Title: Υπόθεση Τ-225/05: Προσφυγή-αγωγή αποζημιώσεως του Guido Strack κατά της Επιτροπής των Ευρωπαϊκών Κοινοτήτων που ασκήθηκε στις 17 Ιουνίου 2005

20.8.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 205/28
            
         Προσφυγή-αγωγή αποζημιώσεως του Guido Strack κατά της Επιτροπής των Ευρωπαϊκών Κοινοτήτων που ασκήθηκε στις 17 Ιουνίου 2005
   (Υπόθεση Τ-225/05)
   (2005/C 205/50)
   Γλώσσα διαδικασίας: η γερμανική
   Ο Guido Strack, κάτοικος Κολωνίας (Γερμανία), εκπροσωπούμενος από τον δικηγόρο J. Mosar, με τόπο επιδόσεων στο Λουξεμβούργο, άσκησε στις 17 Ιουνίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή-αγωγή αποζημιώσεως κατά της Επιτροπής των Ευρωπαϊκών Κοινοτήτων.
   O προσφεύγων-ενάγων ζητεί από το Πρωτοδικείο:
   
               —
            
            
               να λάβει γνώση της ασκηθείσας δυνάμει του άρθρου 91 του Κανονισμού Υπηρεσιακής Καταστάσεως (ΚΥΚ) προσφυγής-αγωγής αποζημιώσεως·
            
         
               —
            
            
               να κρίνει παραδεκτή και βάσιμη την προσφυγή-αγωγή αποζημιώσεως ·
            
         
               —
            
            
               να ακυρώσει την απορριπτική απόφαση της καθής, της 22.03.05, επί της ενστάσεως του προσφεύγοντος-ενάγοντος·
            
         
               —
            
            
               να ακυρώσει την απορριπτική απόφαση της καθής, της 19.11.03·
            
         
               —
            
            
               να ακυρώσει τη διαδικασία προσλήψεων COM/A/057/04·
            
         
               —
            
            
               να υποχρεώσει την καθής στην καταβολή αποζημιώσεως ύψους 5.000 ευρώ προς ικανοποίηση της ηθικής βλάβης που υπέστη ο προσφεύγων-ενάγων λόγω της παρανόμως διεξαχθείσας διαδικασίας προσλήψεων και της καθυστερημένης και μόνον κατόπιν επανειλημμένων οχλήσεων εκδοθείσας απορριπτικής αποφάσεως της καθής·
            
         
               —
            
            
               να καταδικάσει την καθής στο σύνολο των δικαστικών και λοιπών εξόδων.
            
         
      Λόγοι ακυρώσεως και κύρια επιχειρήματα
      :
   
   Ο προσφεύγων-ενάγων έλαβε μέρος στη διαδικασία προσλήψεων COM/A/057/04. Με έγγραφο της 19.11.2004, η καθής ενημέρωσε τον προσφεύγοντα-ενάγοντα ότι η υποψηφιότητά του δεν ελήφθη υπόψη. Η ένσταση του προσφεύγοντος-ενάγοντος κατά της αποφάσεως αυτής απορρίφθηκε με απόφαση της Επιτροπής της 18.03.2005. Με την παρούσα προσφυγή-αγωγή αποζημιώσεως ζητείται η ακύρωση της αποφάσεως της αρμόδιας για τους διορισμούς αρχής της 19.11.2004, υπό τη μορφή της αποφάσεως της 18.03.2005 επί της ενστάσεως του προσφεύγοντος-ενάγοντος, καθώς και η ακύρωση της διαδικασίας προσλήψεων COM/A/057/04.
   Προς στήριξη της προσφυγής-αγωγής του αποζημιώσεως ο προσφεύγων-ενάγων προβάλλει πέντε λόγους ακυρώσεως. Πρώτον, υποστηρίζει ότι η διαδικασία προσλήψεων αντιβαίνει στην απόφαση της Επιτροπής της 28.04.2004, περί της στελεχώσεως θέσεων μεσαίας βαθμίδας [C(2004)15997, VM 73-2004], διότι στο όργανο προεπιλογής δεν μετείχε μέλος από άλλη Γενική Διεύθυνση. Δεύτερον, συντρέχει παράβαση των άρθρων 11 και 22α, παράγραφος 3, του ΚΥΚ λόγω της συμμετοχής δύο μελών του οργάνου προεπιλογής στην επιλογή των υποψηφίων. Τρίτον, ο προσφεύγων-ενάγων προβάλλει παράβαση των άρθρων 2, 4, 5, 7 και 29 του ΚΥΚ, διότι η αρμόδια για τους διορισμούς αρχή δεν επέλεξε τον καταλληλότερο υποψήφιο. Περαιτέρω, η απορριπτική απόφαση της 19.11.2004 αντιβαίνει στο άρθρο 25 του ΚΥΚ λόγω ελλείψεως αιτιολογίας. Τέλος, ο προσφεύγων-ενάγων προβάλλει παραβίαση της αρχής της χρηστής διοικήσεως, σύμφωνα με το άρθρο 41 του Χάρτη των Θεμελιωδών Δικαιωμάτων της Ενώσεως, και παράβαση του καθήκοντος αρωγής, διότι δεν ενημερώθηκε προσηκόντως για την πλήρωση της θέσεως από άλλον υποψήφιο.